**Cimcorp-konserni** on rengasteollisuuden automaatiojärjestelmiä valmistava yritys. Konserni on erikoistunut robotiikkaan perustuvien automaatiojärjestelmien toimittamiseen rengas-, elintarvike- ja jakeluteollisuudelle. Se suunnittelee, ohjelmoi ja kokoaa robotteja, joista valtaosa menee vientiin.

Konsernin emoyhtiö on Ulvilassa toimiva Cimcorp Oy. Cimcorp on osa japanilaista Murata Machinery, Ltd. (Muratec) -konsernia.

Historia
--------

### 1975–1985 Rosenlew Automation

Ensimmäisen kerran robottitehtaasta alettiin puhua vuonna 1973, kun Antti Soini oli Oy W. Rosenlew Ab:ssä tekemässä robotiikkaan liittyvää diplomityötään. Robottitehtaan alkuna pidetään vuotta 1975, jolloin Rosenlewillä tehtiin Kemiralle robotti, joka siirsi ruutiannoksia varastosta lataamoon Vihtavuoren tehtaalla. Osaston alkuaikojen suurin projekti oli suomalaisen Valcon Imatran kuvaputkitehtaalle toimitetut 44 kuvaputkienkäsittelyrobottia. Lineaariliikkeisen robotin moduulit kehitettiin tämän projektin aikana. Kuvaputkitehtaat ympäri maailman olivat pitkään yrityksen pääasiakkaita. Rosenlew Automation alkoi valmistaa myös maalinsävytyskoneita yhdessä Oy Winter Ab:n ja Oulun yliopiston kanssa. Sävytyskoneliiketoiminta oli pitkään yhtiön kannattavin yksikkö.*lähde?*

Vuonna 1981 Rosenlew Automation muutti valtatie 2:n varrella olevaan halliin Ulvilaan.

1980-luvulla Rosenlew Oy hankki elektroniikkayrityksen nimeltä A-elektroniikka, joka fuusioitiin silloiseen Rosenlew Automationiin*lähde?*. Vuonna 1984 Rosenlew Automation perusti Yhdysvaltain Illinoisiin tytäryrityksen Rosenlew Automation Inc. hoitamaan kaupankäyntiä Yhdysvaltain markkinoilla.

### 1986–1996 Wärtsilän Cimcorp

Nimi Cimcorp otettiin käyttöön vuonna 1986, kun yhtiöstä tuli yrityskaupan kautta Wärtsilän tytäryhtiö. Samoihin aikoihin kun Wärtsilä osti Yhdysvalloista Rosenlew Automation Inc:in, se osti sieltä myös robottiyritys GCA Roboticsin, yhdisti ne ja nimesi uuden yrityksen Cimcorp Inc:ksi. 

1980-luvun lopussa yhtiö rakensi liiketoimintaa laivalohkohitsausrobottien ympärille, mutta luopui hankkeesta vuonna 1990. Wärtsilä muuttui Metraksi ja myi vuonna 1993 pois Yhdysvalloissa toimineet Cimcorpin yksiköt ja vuonna 1996 myös Suomen Cimcorpin. 

### 1996–2003 Swisslogin Cimcorp ja Swisslog

Yrityksen uusi omistaja oli parissakymmennessä maassa toiminut sveitsiläinen Swisslog-konserni, joka pyrki luomaan suurta logistiikkaan erikoistunutta toimittajakonsernia. Swisslogin asiakkaita olivat esimerkiksi postimyyntijätti Otto Versand, Ikea, Deutsche Post, Lufthansa, Hewlett-Packard, BMW, Daimler Chrysler, Opel, Bayer, BASF ja maailman suurin vähittäiskauppaketju Wal-Mart. Kaupan myötä Cimcorp Oy suuntautui elintarvike- ja juomateollisuuden keräilyjärjestelmiin, kun se alkoi automatisoida standardikokoisissa laatikoissa olevien tuotteiden keräilyä ja käsittelyä. Robotit siirsivät ja keräsivät laatikoita, jotka sisälsivät esimerkiksi leipomo- tai lihajalostustuotteita, hedelmiä, meijerituotteita, juomatölkkejä tai -pulloja.

1990-luvun lopussa Cimcorpilla oli noin 200 työntekijää ja noin 30 säännöllistä alihankkijayritystä Satakunnassa. Sen päämarkkina-alueet sijaitsivat Euroopassa, Kaakkois-Aasiassa ja Pohjois-Amerikassa ja viennin osuus toimituksista oli 90 prosenttia. Yrityksen 250 miljoonan markan liikevaihdosta runsas puolet tuli kuvaputkiteollisuuden automaatiojärjestelmistä. Globaaleilla markkinoilla toimi vain kaksi yritystä, Cimcorp ja japanilainen Hirata, ja ne palvelivat noin sataa kuvaputkitehdasta. Markkinan rajallisuuden ja sesonkivaihteluiden vuoksi Cimcorp laajensi liiketoimintaansa kaupan ja teollisuuden logistiikkajärjestelmiin. Ensimmäisiä asiakkaita olivat Poutun lihalähettämö sekä AGA ja Hartwall, jotka käyttivät Cimcorpin portaaliroboteilla kaasupullojen ja juomakorien siirtelyssä. Vuoteen 1997 mennessä oli toimittanut asiakkailleen yli 600 robottijärjestelmää.

Vuonna 1999 Cimcorp Oy:n liiketoiminta jaettiin kahteen yhtiöön. Cimcorp Oy jatkoi yhtiön robotiikkaliiketoimintaa ja sävytyskoneliiketoimintaa varten perustettiin uusi yhtiö, Corob Oy, josta puolet omisti Swisslog ja puolet Tikkurila Oyj.

2000-luvulla yrityksen liiketoiminta muuttui, ja se alkoi automatisoida elintarviketeollisuuden lähettämöitä ja autonrenkaan valmistusta. Yhtiön ensimmäinen rengasasiakas oli Nokian Renkaat vuonna 2001.

Vuonna 2001 Cimcorp Oy laajensi toimitilojaan Ulvilassa perustamalla Kiinteistö Oy Ulvilan Logistiikkatalo -yrityksen, jonka toinen omistaja oli Ulvilan kaupunki. Cimcorp työllisti Ulvilassa 220 henkilöä ja 5 henkilöä Vantaalla.

Cimcorpin nimi muuttui Swisslog Oy:ksi vuonna 2002. Swisslog-konserni uudisti strategiaansa ja ilmoitti myyvänsä "Material Flow&Robotic Systems" -divisioonaansa kuuluvat neljä yritystä, joista yksi oli Swisslog Oy. Se myi myös Corobin vantaalaiselle CPS Colorille.

Maaliskuussa 2003 Swisslog lomautti lyhytaikaisesti 40 henkilöä Ulvilassa, jossa oli silloin 200 työntekijää.  Kesäkuuhun mennessä tilauskanta parani ja yli puolet lomautetuista olivat takaisin töissä. Syyskuussa Swisslog teki 16 miljoonan euron arvoisen sopimuksen Valion Jyväskylän ja Riihimäen tehtaiden lähettämöiden automatisoinnista. Tilaus oli Swisslogin historian suurin kotimaasta saatu tilaus. Kaupan myötä logististen järjestelmien myynti ohitti aiemman pääliiketoiminnan, kuvaputkiteollisuuden.

### 2003–2014 Cimcorp

Joulukuussa 2003 Swisslog Oy:n toimiva johto osti 205 henkilöä työllistäneen Swisslog Oy:n sekä Ulvilan Logistiikkatalon ja otti käyttöön jälleen Cimcorp Oy -nimen. 

Vuonna 2006 Cimcorp teki sille tärkeän avauksen kokonaisjärjestelmätoimituksissa, kun maailman suurimpiin rengasvalmistajiin kuulunut korealainen Hankook Tire tilasi siltä automaatiojärjestelmän uudelle rengastehtaalleen Unkariin. Lähes 20 miljoonan euron arvoinen kauppa oli yrityksen historian suurimpia.

Vuoteen 2008 mennessä rengasteollisuus oli noussut yrityksen tärkeimmäksi asiakastoimialaksi, kun taas elintarviketeollisuuden osuus yhtiön 30 miljoonan euron liikevaihdosta oli kolmasosa, työntekijöitä sillä oli 150. Se perusti uuden yhtiön, CimSolar Oy:n, kehittämään ohutkalvotekniikkaan perustuvien aurinkosähköpaneelien tuotantoautomaatiojärjestelmää. Cimpcorp-konserniin kuuluva CimSolar Oy vaihtoi sittemmin nimekseen Cimcontracting Oy.

Kesällä 2010 Cimcorp osti kanadalaisen robottiyhtiön RMT Robotics Ltd:n. RMT Roboticsin nimeksi tuli Cimcorp Automation Ltd alkuvuonna 2015.

### 2014– Murata Machineryn Cimcorp

Syksyllä 2014 japanilainen perheyritys Murata Machinery osti Cimcorpin sekä sen tytäryhtiöt Cimcontracting Oy:n ja RMT Robotics Ltd:n.  Cimcorp-konsernilla oli maailmanlaajuisesti noin 300 työntekijää. Murata Machinery työllisti noin 6300 henkilöä ja sen liikevaihto oli yli 1,6 miljardia euroa.

Vuonna 2015 Cimcorp työllisti 230 henkeä Suomessa. Se sai historiansa suurimman tilauksen, kun kiinalainen rengasvalmistaja Sentury Tire osti uuteen thaimaalaiseen autonrengastehtaaseensa lähes 30 miljoonan euron arvoisen automaatiojärjestelmän.

Vuonna 2016 yritys kaksinkertaisti liikevaihtonsa vuoteen 2012 verrattuna. Vuonna 2017 yrityksellä oli noin 400 työntekijää.

Vuosina 2016–2018 Cimcorp palkkasi vuosittain 40–50 työntekijää lisää. Kesällä 2018 kerrottiin, että Cimcorp rakentaa uudet tilat noin 200 insinöörille, mikä lähes kaksinkertaistaa pääkonttorin tuotanto- ja toimistotilat.

Keväällä 2019 Cimcorp avasi uuden toimipisteen Intian Chennaihin. Toimipistettä työllistävät erityisesti Intian rengastehtaiden automatisoinnit. Toukokuussa kerrottiin, että Espanjan suurin vähittäiskauppa Mercadona oli tilannut Cimcorpilta tuoretuotteiden käsittelyautomaation neljään jakelukeskukseensa. Jättitilauksen arvo oli yli 120 miljoonaa euroa ja sen tuottamiseen kuluu 1 000 henkilötyövuotta, joista puolet tehdään Cimcorpilla ja puolet sen alihankintaketjussa. Ensimmäisen toimituksensa Mercadonalle se oli tehnyt jo vuonna 2013. Tilaus avasi Cimcorpille uudet markkinat tuoretuotepuolella. Cimcorpin liikevaihto oli 100 miljoonaa euroa ja se työllisti 340 henkilöä.

Kesäkuussa 2020 Cimcorp kertoi tuoretuotteiden lajitteluun ja jakeluun liittyvästä automaatiokaupasta saksalaisen Netto Marken-Discount -vähittäiskauppaketjun kanssa Thiendorfin jakelukeskuksessa. Tilauksen arvo oli useita kymmeniä miljoonia euroja seuraavien muutaman vuoden aikana. Elokuussa yritys kertoi saaneensa espanjalaiselta vähittäiskauppakeskus Alimerkalta useiden miljoonien eurojen arvoisen tilauksen ruoan jakelukeskuksesta Lugo de Llaneraan. Jakelukeskus palvelee supermarketin kaikkia 173 kauppaa Luoteis-Espanjassa. Cimcorp työllisti 510 työntekijää, joista Ulvilassa työskenteli noin 360 henkilöä.

Organisaatio
------------

Cimcorp-konsernin omistaa japanilainen Murata Machinery, Ltd. Sen pääkonttori on Ulvilassa ja tytäryhtiöt Kanadassa, Yhdysvalloissa, Intiassa ja Espanjassa. Cimcorpin Suomen huoltopisteet toimivat Helsingissä, Lahdessa ja Jyväskylässä. Keväällä 2019 Ulvilassa työskenteli 330 henkilöä ja Pohjois-Amerikassa 100. Intiassa ja Suomen muissa toimipisteissä sillä oli noin kymmenen työntekijää kussakin. Vuonna 2020 konserni työllisti yli 500 henkilöä.

Tuotteita ja asiakkaita
-----------------------

Vuoteen 2019 mennessä Cimcorp oli toimittanut tuotteitaan yli 40 maahan 6 maanosaan. Sen asiakkaisiin kuuluvat muun muassa rengasyritykset Continental, Goodyear, Cordiant ja Tigar Tyres. Cimcorpin valmistama roboteilla automatisoitu renkaiden tuotantolinja muuttaa henkilöstön tarvetta, sillä siinä missä jotain linjaa hoiti aiemmin 50 tehdastyöläistä, automaation jälkeen sille tarvitaankin noin 20 insinööriä.  Rengastehtaiden osuus yrityksen liikevaihdosta oli vuonna 2017 noin 75 prosenttia ja noin kolmannes tilauksista meni Yhdysvaltoihin. Vuonna 2018 rengasteollisuuden osuus liikevaihdosta oli vielä yli puolet, mutta elintarvikepuolen osuus oli kovassa kasvussa.

Yrityksen asiakkaita ovat myös esimerkiksi Ruotsin suurin ruokakauppaketju ICA, Espanjan suurin ruokakauppaketju Mercadona, Olvi, Sinebrychoff, Posti, Fazerin Leipomot ja Valio, jonka Riihimäen- ja Jyväskylän-varastoissa Cimcorpin portaalirobotit keräilevät noin puolet varastojen läpi kulkevista meijerituotteista.

Lähteet
-------

1. 1 2 3 4 5 6 7 8  Hammarberg, Ville: Swisslog palasi Cimcorpiksi, johto osti yrityksen suurkonsernilta.  *Satakunnan Kansa*, 9.12.2003.
2. ↑  Johto – Cimcorp *www.cimcorp.com*. Viitattu 3.5.2019.
3. 1 2 3  Kauppalehti: Cimcorp Oy | Y-tunnus 1852828-4 | Yritystiedot, Taloustiedot | Kauppalehti *Kauppalehti*. Viitattu 13.5.2019.
4. 1 2 3 4  Ulvilalaiselle Cimcorpille taas miljoonatilaus Espanjasta: "Ruoanjakelu on hyvässä vedossa koronasta huolimatta" *Yle Uutiset*. Viitattu 28.9.2020.
5. 1 2  Cimcorp-konserni – Cimcorp *www.cimcorp.com*. Viitattu 3.5.2019.
6. 1 2  Ilkka Sinervä: Teräksen hinnat nousivat heti tullien verran Yhdysvalloissa *Kauppalehti*. Viitattu 10.5.2019.
7. 1 2  Antti Lehmusvirta: Japanilainen perheyritys osti Cimcorpin *Kauppalehti*. Viitattu 3.5.2019.
8. 1 2 3  Robotit mullistavat seuraavaksi palvelualat – Ruotsissa on jo käytössä vanhuksia avustavia robotteja *Helsingin Sanomat*.  24.5.2015. Viitattu 3.5.2019.
9. ↑  Cimcorp Oy - Y-tunnus: 1852828-4 - Yritystiedot, taloustiedot, päättäjät & hallituksen jäsenet *www.finder.fi*. Viitattu 13.5.2019.
10. 1 2 3 4 5 6  Historia – Cimcorp *www.cimcorp.com*. Viitattu 3.5.2019.
11. 1 2  Hammarberg, Ville: Swisslogin kauppa mahdollinen jo kuluvan syksyn aikana.  *Satakunnan Kansa*, 1.10.2003.
12. 1 2  John Mortimer, Brian Rooks: *The International Robot Industry Report*. Springer Science & Business Media, 2013-04-17. ISBN 9783662131749. Teoksen verkkoversio (viitattu 15.5.2019). en
13. 1 2  Cimcorpin robotti rakentaa koreista pinoja *T&T*. Viitattu 3.5.2019.
14. ↑  LYHYESTI: Metra myi Yhdysvalloissa Cimcorp-robotiikkayhtiön *Helsingin Sanomat*.  9.2.1993. Viitattu 3.5.2019.
15. 1 2 3  Cimcorp syntyi uudestaan *T&T*. Viitattu 3.5.2019.
16. 1 2  Swisslog Satakunnasta robotisoi jakeluketjut (jutussa virheellinen julkaisupäivämäärä) *T&T*. Viitattu 10.5.2019.
17. ↑  Kauppalehti: Cimcorp Oy *Kauppalehti*. Viitattu 10.5.2019.
18. ↑  Swisslog Satakunnasta robotisoi jakeluketjut *T&T*. Viitattu 3.5.2019.
19. 1 2 3  Rengasrobotti paistaa tauotta *T&T*. Viitattu 3.5.2019.
20. ↑  Cimcorp laajentaa 43 miljoonaalla *Yle Uutiset*. Viitattu 3.5.2019.
21. ↑  LYHYESTI: Cimcorp laajentaa Ulvilassa *Helsingin Sanomat*.  17.8.2001. Viitattu 3.5.2019.
22. ↑  nimeämätön artikkeli nro 92891, *Satakunnan Kansa*, ei päiväystä.[vanhentunut linkki]
23. ↑  Hammarberg, Ville: Swisslog lomauttaa 40.  *Satakunnan Kansa*, 26.3.2003.
24. ↑  Hammarberg, Ville: Swisslogin tilauskanta vahvistui, lomauttettuja takaisin töihin.  *Satakunnan Kansa*, 18.7.2003.
25. 1 2  Varjonen, Jukkapekka: Swisslogille suurtilaus Valiolta.  *Satakunnan Kansa*, 5.9.2003.
26. ↑  Kauppalehti: Swisslog automatisoi Valion Jyväskylän ja Riihimäen tehtaat *Kauppalehti*. Viitattu 10.5.2019.
27. ↑  Cimcorp automatisoi Hankookin rengastehtaan Unkarissa *T&T*. Viitattu 3.5.2019.
28. ↑  UUSI AIKA *www.uusiaika-lehti.fi*.  Arkistoitu 3.5.2019. Viitattu 3.5.2019.
29. ↑  CimSolar kehittää uudistuvien energialähteiden tuotantoautomaatiota *T&T*. Viitattu 3.5.2019.
30. ↑  Cimcontracting Oy - Y-tunnus: 0908123-0 - Yritystiedot, taloustiedot, päättäjät & hallituksen jäsenet *www.finder.fi*. Viitattu 3.5.2019.
31. ↑  Cimcorp osti kanadalaisen robottiyhtiön *Yle Uutiset*. Viitattu 3.5.2019.
32. 1 2  Japanilainen perheyhtiö osti robottivalmistaja Cimcorpin *Yle Uutiset*. Viitattu 10.5.2019.
33. ↑  Cimcorpille jättitilaus Kiinasta *Yle Uutiset*. Viitattu 10.5.2019.
34. ↑  Päivikki Pietarila: Satakuntalainen kauhatehdas: "Vaikka kuinka kaikki vaikeroisivat, joku aina tarvitsee jotain" *Kauppalehti*. Viitattu 10.5.2019.
35. ↑  Cimcorp pohtii merkittävää laajennusta Ulvilaan – vaatii lentoyhteyksille jatkuvuutta *Yle Uutiset*. Viitattu 10.5.2019.
36. 1 2 3 4  Hammarberg, Ville: Cimcorp osui kultasuoneen.  *Satakunnan Kansa*, 15.5.2019.
37. 1 2  Ilkka Sinervä: Tilausten alkava vuosi näyttää valoisalta *Kauppalehti*. Viitattu 10.5.2019.
38. ↑  Robottivalmistaja Cimcorp laajentaa – tilat lähes kaksinkertaistuvat Ulvilassa *Yle Uutiset*. Viitattu 10.5.2019.
39. ↑  Cimcorp avaa uuden toimipisteen Intiaan - syynä rengastehtaiden kasvava automaatiokysyntä *Radio Pori*.  26.3.2019.  Arkistoitu 3.5.2019. Viitattu 3.5.2019.
40. ↑  Ulvilalaiselle Cimcorpille jättitilaus Espanjan suurimmalta vähittäiskauppaketjulta *Yle Uutiset*. Viitattu 28.9.2020.
41. 1 2  Cimcorpille taas suuri tilaus Euroopasta – onnistunut toimitus tietää yhtiölle vielä runsaasti lisää töitä *www.satakunnankansa.fi*. Viitattu 28.9.2020.
42. ↑  UKi Media & Events: Automation and logistics supplier Cimcorp opens subsidiary in Spain *Tire Technology International*.  5.2.2020. Viitattu 10.8.2020. (englanniksi)
43. ↑  Cimcorp-konserni – Cimcorp *www.cimcorp.com*. Viitattu 3.5.2019.
44. ↑  Pia Heikkilä: Suomalainen Cimcorp laajentaa autoteollisuuden imussa Intiaan *Kauppalehti*. Viitattu 10.5.2019.
45. ↑  Suvi Talvitie: From field to store within 24 h - providing freshness for Mercadona *Cimcorp*.  29.11.2022. Viitattu 8.12.2022. (englanniksi)
46. ↑  Suvi Talvitie: Good automation partner increases end-customer satisfaction *Cimcorp*.  9.8.2022. Viitattu 8.12.2022. (englanniksi)
47. ↑  Ulvilalainen Cimcorp toimittaa keräilyjärjestelmän Sinebrychoffin tuotantolaitokselle *Radio Pori*.  22.8.2017.  Arkistoitu 10.5.2019. Viitattu 10.5.2019.
48. ↑  21 robottia Itellalle *Cimcorp*. Viitattu 21.11.2022. (englanniksi)
49. ↑  valueadd: No time to waste – Lessons learned from aging automation *Cimcorp*.  25.2.2019. Viitattu 8.12.2022. (englanniksi)

Aiheesta muualla
----------------

* Yrityksen internetsivut
* Rosenlew-museon näyttelyitä:
	+ robottinäyttely vuonna 2007, jossa oli esillä Rosenlewin ja Cimcorpin robottikäsivarsia
	+ Teollisuus oli, teollisuus on -näyttely vuosina 2016 – 2017 (Arkistoitu – Internet Archive)